Broj: 711-I-1858-M-364/22-02-23

Zagreb, 26. kolovoza 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Tomislava Lukšića, direktora trgovačkog društva VG Plin d.o.o. i direktora trgovačkog društva VG Goričanka d.o.o.,** za davanjem mišljenja Povjerenstva, na 183. sjednici, održanoj 26. kolovoza 2022., daje sljedeće

**MIŠLJENJE**

1. **Temeljem članka 18. stavka 1. ZSSI/21-a, obveznik Tomislav Lukšić, direktor trgovačkog društva VG Plin d.o.o., kojemu je jedini osnivač Grad Velika Gorica, i direktor trgovačkog društva VG Goričanka d.o.o., u kojem većinski udio imaju trgovačka društva VG Komunalac d.o.o., VG Vodoopskrba d.o.o. i VG Čistoća d.o.o. kojima je jedini osnivač Grad Velika Gorica, ne smije istodobno u oba navedena društva obavljati funkciju direktora te je** **temeljem članka 8. stavka 1. istoga Zakona dužan razriješiti situaciju navedene zakonske povrede.**
2. **Temeljem članka 18. stavka 1. ZSSI/21-a, obveznik Tomislav Lukšić ne smije istodobno uz obnašanje jedne od dužnosti iz točke I. ove izreke obnašati dužnost direktora trgovačkog društva VG Zastupanje d.o.o., dužnost direktora trgovačkog društva Ingenium d.o.o. i dužnost predsjednika Nadzornog odbora trgovačkog društva VG Poduzetnički centar d.o.o. te je temeljem članka 8. stavka 1. istoga Zakona dužan razriješiti situaciju navedene zakonske povrede.**
3. **Ako obveznik Tomislav Lukšić razriješi okolnost istodobnog obnašanja dužnosti iz točaka I. i II. na način da nastavi obnašati dužnost direktora trgovačkog društva VG Plin d.o.o. ili dužnost direktora trgovačkog društva VG Goričanka d.o.o. bez istodobnog obnašanja dužnosti direktora trgovačkog društva VG Zastupanje d.o.o., dužnosti direktora trgovačkog društva Ingenium d.o.o. i dužnosti predsjednika Nadzornog odbora trgovačkog društva VG Poduzetnički centar d.o.o., ukazuje se obvezniku na obvezu iz članka 19. stavka 1. ZSSI/21-a, a vezano uz činjenicu da je obveznik jedini član/osnivač trgovačkog društva VG Zastupanje d.o.o.**

Obrazloženje

Zahtjev za davanjem mišljenja Povjerenstva podnio je Tomislav Lukšić, direktor trgovačkog društva VG Plin d.o.o. i direktor trgovačkog društva VG Goričanka d.o.o. U knjigama ulazne pošte Povjerenstva zahtjev je zaprimljen 22. kolovoza 2022. pod poslovnim brojem 711-U-7447-M-364/22-01-2, povodom kojeg se vodi predmet broj M-364/22.

Člankom 3. stavkom 1. točkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave, obveznici u smislu navedenog Zakona.

Nadalje, člankom 8. stavkom 3. i 4. ZSSI/21-a propisano je da su obveznici u slučaju dvojbe predstavlja li neko ponašanje povredu odredaba toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da je, osim dužnosti direktora u gradskoj tvrtki, vlasnik i direktor privatne tvrtke i direktor u još jednoj privatnoj tvrtki u kojoj nema udjela u vlasništvu. Obje privatne tvrtke u kojima je direktor nemaju srodnih ni sličnih djelatnosti s tvrtkom u kojoj je obveznik. Nastavno na navedeno, obveznik postavlja pitanje ima li u navedenoj situaciji potencijalnog sukoba interesa.

Člankom 18. stavkom 1. ZSSI/21-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 19. stavkom 1. ZSSI/21-a propisano je da će obveznik koji ima 5 % i više dionica odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 5. stavka 1. točke 6. toga Zakona, ili na posebno tijelo.

Člankom 8. stavkom 1. ZSSI/21-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Uvidom u podatke sudskog registra Trgovačkog suda Zagrebu utvrđeno je da je Tomislav Lukšić, direktor trgovačkog društva VG Plin d.o.o., kojemu je jedini osnivač Grad Velika Gorica, te da je također direktor trgovačkog društva VG Goričanka d.o.o., kojemu su jedini članovi trgovačka društva VG Komunalac d.o.o., VG Vodoopskrba d.o.o. i VG Čistoća d.o.o. i Grad Velika Gorica.

Uvidom u Registar pravnih osoba koji vodi Povjerenstvo utvrđeni su sljedeći udjeli u vlasništvu trgovačkog društva VG Goričanka d.o.o.: trgovačko društvo VG Komunalac d.o.o. ima udio od 0,05 %, trgovačko društvo VG Vodoopskrba d.o.o. ima udio od 33,33 %, trgovačko društvo VG Čistoća d.o.o. ima udio od 26,68%, a Grad Velika Gorica udio od 39,94 %.

Daljnjim uvidom u sudski registar Trgovačkog suda u Zagrebu utvrđeno je da je obveznik i jedini osnivač i direktor trgovačkog društva VG Zastupanje d.o.o., potom da je direktor trgovačkog društva Ingenium d.o.o. u privatnom vlasništvu te da je predsjednik Nadzornog odbora trgovačkog društva VG Poduzetnički centar d.o.o. kojemu je jedini osnivač Grad Velika Gorica.

Nastavno na sve utvrđeno, a primjenom članka 18. stavka 1. ZSSI/21-a, Povjerenstvo ističe da obveznik ne smije istodobno biti direktor trgovačkog društva VG Plin d.o.o., kojemu je jedini osnivač Grad Velika Gorica, i direktor trgovačkog društva VG Goričanka d.o.o., u kojem većinski udio imaju trgovačka društva VG Komunalac d.o.o., VG Vodoopskrba d.o.o. i VG Čistoća d.o.o., a kojima je jedini osnivač Grad Velika Gorica, te je na temelju članka 8. stavka 1. ZSSI/21-a dužan razriješiti navedenu situaciju zakonske povrede.

Također, primjenom iste odredbe ZSSI/21-a obveznik ne smije istodobno uz obnašanje jedne od prethodno navedenih dužnosti obnašati dužnost direktora trgovačkog društva VG Zastupanje d.o.o., dužnost direktora trgovačkog društva Ingenium d.o.o. i dužnost predsjednika Nadzornog odbora trgovačkog društva VG Poduzetnički centar d.o.o. te je također dužan razriješiti situaciju navedene zakonske povrede.

Ako obveznik razriješi okolnost istodobnog obnašanja svih prethodno navedenih dužnosti na način da nastavi obnašati dužnost direktora trgovačkog društva VG Plin d.o.o. ili dužnost direktora trgovačkog društva VG Goričanka d.o.o. bez istodobnog obnašanja dužnosti direktora trgovačkog društva VG Zastupanje d.o.o., dužnosti direktora trgovačkog društva Ingenium d.o.o. i dužnosti predsjednika Nadzornog odbora trgovačkog društva VG Poduzetnički centar d.o.o., Povjerenstvo ukazuje obvezniku na obvezu iz članka 19. stavka 1. ZSSI/21-a, koja se odnosi na dužnost prijenosa upravljačkih prava koja proizlaze iz vlasništva nad poslovnim udjelima, a vezano uz činjenicu da je obveznik jedini član/osnivač trgovačkog društva VG Zastupanje d.o.o.

Slijedom navedenog, Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Tomislav Lukšić, putem e-mail adrese
2. Objava na internetskoj stranici Povjerenstva
3. Pismohrana